Sterfbedbelydenis: ‘Ek erken Irak-oorlog was ŉ groot fout’Foto: Pixabay.com Senator John McCain, die Republikeinse Party in Amerika se presidentskandidaat in die 2008-verkiesing, veg tans ’n verbete stryd teen breinkanker. Sy kanse op oorlewing is baie skraal. McCain is een van die groot geeste van die Amerikaanse senaat en word veral onthou vir sy intervensionistiese benadering tot internasionale sake en sy onverskrokke steun aan, onder meer, die Amerikaanse oorloë in Afganistan en Irak. Hoewel baie konserwatiewes in Amerika min waardering vir McCain se politieke pragmatisme en sy fel kritiek op president Donald Trump het, het byna alle Amerikaners groot respek en waardering vir McCain as die oorlogsheld. McCain was tydens die Viëtnam-oorlog ’n Amerikaanse vegvlieënier. Tydens sy drie en twintigste bombardement van oorlogsteikens in Noord-Vietnam, is sy vliegtuig afgeskiet en hy swaar gewond. Hy is vir vyf jaar as krygsgevangene deur Noord-Viëtnam aangehou en ernstig gemartel voordat hy in 1973 vrygelaat is. McCain se verhaal as gerespekteerde oorlogsheld en ervare politikus maak sy uitsprake in ’n nuwe outobiografie wat binnekort sal verskyn, soveel meer veelseggend. McCain skryf dat die Amerikaanse oorlog in Irak ’n groot fout was en dat hy self deel van die verantwoordelikheid vir die oorlog op hom sal neem. Toe die Bush-administrasie in 2003 die Amerikaanse senaat om toestemming vir ’n oorlog in Irak genader het, was John McCain een van die grootste voorstanders van die oorlog. Teen 2005 toe twee derdes van Amerikaners teen die voortslepende oorlog in Irak gekant was, was McCain steeds uitgesproke ten gunste van die oorlog en het hy selfs voorgestel dat die aantal Amerikaanse soldate in Irak vermeerder moes word. Vandag, op sy sterfbed, besef selfs John McCain dat die Irak-oorlog – wat ’n land op sy knieë gedwing het, tot die dood van honderde duisende mense aanleiding gegee het en die ruimte vir die opkoms van ’n terreurgroep soos die Islamitiese Staat geskep het – ’n fout was. McCain se erkentenis moet verwelkom word. Die oorlog in Irak het nie net nadelige langtermyngevolge vir die land self ingehou nie, maar het magsverhoudinge in die Midde-Ooste lelik versteur. Die belangrikste rede waarom John McCain se erkentenis verwelkom moet word, is die moontlikheid dat dit tot groter introspeksie onder Amerikaners oor hul rol in die res van die wêreld kan lei. Die Irak-oorlog is nie ’n uitsondering nie. Na die einde van die Tweede Wêreldoorlog het Amerika in talle rampspoedige oorloë betrokke geraak. Soos wat die oorlog in Irak ’n fout was, was die oorlog in Viëtnam ook ’n fout en kan baie twyfel bestaan oor of daar nie beter strategieë kon gewees het om die Koreaanse vraagstuk in die 1950’s en talle Midde-Oosterse probleme soos in Afganistan en Libië op te los nie. Die Amerikaanse weermag troon steeds vandag kop en skouers uit bo die weermagte van ander groot wêreldmoondhede. Die vraag is of Amerika in die toekoms beter daarin kan slaag om, soos wat Ronald Reagan dit in die 1980’s met, onder meer, die Sowjetunie gedoen het, deur kragdadigheid lande en leiers in die regte rigting te dwing, eerder as om halsoorkop in oorloë betrokke te raak.